Copyright: Pázmány Péter Elektronikus Könyvtár


Címoldal
	Nihil obstat. nr. 1151/1987. Imprimi potest Sabariae, die 3-a Februarii a. 1988. István dr. Konkoly episcopus Sabariensis Tartalomjegyzék


Szent kilenced Boldog dr.

Batthyány-Strattmann László

közbenjárásáért

Tibola Imre

Székesegyházi Fôplébánia Szombathely

Nihil obstat.

nr. 1151/1987. Imprimi potest

Sabariae, die 3-a Februarii a. 1988.

István dr. Konkoly episcopus Sabariensis

Harmadik bôvített kiadás

Felelôs kiadó:

Tibola Imre

viceposztulátor

A képeket Kôrössy Ilona rajzolta

Szerkesztette és a borítót készítette:

Soproni Mónika Beatrix


Tartalomjegyzék

A könyv elektronikus változata

Akinek párfogásába ajánljuk kéréseinket...

Fôbb életeseményeinek idôpontjai

Bevezetô a Szent Kilencedhez

Elôszó a harmadik magyar kiadáshoz

Elsô nap	-- Boldog Batthyány László hite és imaélete
Második nap	-- Boldog Batthyány László tisztelete Mária és a szentek iránt
Harmadik nap	-- Boldog Batthyány László apostoli tevékenysége
Negyedik nap	-- Boldog Batthyány László bizalma a Gondviselésben
Ötödik nap	-- Boldog Batthyány László legnagyobb megpróbáltatása
Hatodik nap	-- Boldog Batthyány László örök életbe vetett reménye
Hetedik nap	-- Boldog Batthyány László szeretete családja iránt
Nyolcadik nap	-- Boldog Batthyány László szeretete a betegek iránt
Kilencedik nap	-- Boldog Batthyány László szeretete a szegények iránt
Ima Dr. Batthyány-Strattmann László szenttéavatásáért

Egyetemes könyörgések Boldog Batthyány László szenttéavatásáért

Nyisd fel szemeidet és láss... (ének dr. Batthyány-Strattmann László tiszteletére)

A ,,Szegények Orvosának'' napi imája

A Szent Kilenced végzése közösségben (szentmise keretében)


A könyv elektronikus változata

Ez a program az azonos címû könyv harmadik, bôvített kiadásának elektronikus változata. A könyv Szombathelyen, a Székesegyházi Fôblébánia kiadásában jelent meg 2002-ben. Az elektronikus változat a könyv szerzôje, Tibola Imre engedélyével készült. A könyvet lelkipásztori célokra a Pázmány Péter Elektronikus Könyvtár szabályai szerint lehet használni. Minden más szerzôi jog a szerzô tulajdonában van.

A könyv szövegét Edelényi Zsolt vitte számítógépbe.


Akinek pártfogásába ajánljuk kéréseinket...

Hetvenegy esztendeje annak, hogy dr. Batthyány-Strattmann László, a szegények orvosa az örökkévalóságba költözött. Bécsben hunyt el a körmendi hitbizományi majorátus birtokosa 1931. január 22-én. Testét érckoporsóban hozták vissza Körmendre, ahol élete az Isten és a felebarát iránti szeretet lángolásában megérett az örök életre. Három napon át ezrek búcsúztak el tôle. A gyászszertartást Mikes János egyházmegyénk püspöke végezte, az ôt sirató emberáradat egészen megtöltötte a hercegi várkastély elôtti teret. Már akkor szájról-szájra járt a szegények és a betegek ajkán a lelkükbôl feltörô megállapítás: ,,A Herceg Úr szent volt!'' Ezt Mikes püspök gyászbeszédében azzal egészítette ki, hogy nem érte, hanem hozzá kell imádkozni.

Az emberek, akik ismerték, meg is szívlelték a megyéspüspök kérését, és azóta is mind a mai napig nagyon sokan imádkoznak hozzá. Teszik ezt azért, mert megtapasztalták emberszeretô segítô jóságát itt a földön, és remélik, hogy Istenünk boldog közelségében sem feledkezik meg rólunk, közbenjár értünk Istennél.

Tisztelete egyre jobban terjedt, és a Szombathelyi Egyházmegyei Hatóság megkezdte összegyûjteni a rá vonatkozó dokumentumokat, visszaemlékezéseket, melyeket a negyvenes években el is juttatott Rómába az illetékes Szenttéavatási Kongregációhoz. Mivel már akkor hivatalosan is megkezdôdött boldoggáavatási ügye, Róma engedélyt adott, hogy ,,Isten szolgája''-ként tisztelhessük addig, amíg elegendô bizonyítékok alapján hivatalos kanonizációja meg nem történik.

Ki volt ô valójában? Legtöbben csak így ismerték: a ,,szegények orvosa''. Fôúrnak született, élhette volna a gazdagok gondtalan, fényûzô életét, de ô a jézusi utat választotta: megvinni a szegényeknek az örömhírt és megnyitni a vakok szemét. A bécsi egyetemen orvosi diplomát szerzett 1900-ban, és két év múlva már meg is nyitotta magánkórházát Köpcsényben (ma: Kittsee). A trianoni békekötés után Körmenden telepedett le és a hercegi várkastély egyik szárnyát kórházzá alakította át. Ekkor már szemspecialista volt.

Messze vidékrôl is jöttek hozzá szembeteg, kopott gúnyájú parasztok, majorságból cselédek, sôt cigányok is ekhós szekereken. Azt mondják a körmendiek, hogy szinte szekértábor vette körül a várkastélyt. Híre eljutott az országhatáron túlra is. Ingyen gyógyította a szegényeket. A tehetôsebb embereket más orvoshoz irányította, ha csak nem igényelt a betegség sürgôs orvosi beavatkozást. Pénzt ezektôl sem fogadott el, de kötelezte ôket, hogy környezetükben nagyobb összegekkel támogassák a szegényeket. A szegényeknek csak egy Miatyánk elimádkozását kellett vállalniuk a kórházi kezelésért és ápolásért. Pénz elfogadás helyett inkább ô látta el ôket útiköltséggel, rossz ruhájuk helyett újat adott kórházból távozó betegeinek. Természetes volt nála, hogy receptjeit ingyen válthatták be az optikusoknál. Ezek ellenértékét minden hónapban egy összegben egyenlítette ki gazdasági hivatala.

Segítôkészsége azonban nemcsak betegei testi egészségének ápolásában merült ki. Batthyány doktornak gondja volt betegei lelki egészségére is. ,,Nyisd fel szemeidet és láss'' címmel egy kis füzetet állított össze, mintegy ,,kalauzt az egész életre''. Ez is mutatja, hogy mennyire apostoli lelkületû volt.

Nem lehet röviden elmondani mindazt, amit megvalósított életében mint orvos, mint családapa és mint keresztény. Ezekrôl eddig már szinte százával jelentek meg cikkek, beszámolók, füzetek és életrajzok, sôt megjelent naplója is Kardos Klára gondozásában. Mindezekbôl megtudhatjuk, hogy mint keresztény, milyen gyermeki bizalommal tudta magát az isteni Gondviselés vezetésére bízni. Milyen nagy buzgóság emésztette a lelkek megmentéséért. Milyen alázatos volt, amikor magát csak egyszerû eszköznek tekintette az Isten kezében. ,,Hála és köszönet egyedül csak Istennek legyen.'' --  e szavakkal hárította el magától betegei hlálkodását, köszönetét.

Mint családapa 13 gyermeket nevelt fel igazi segítôtársával, a neki mindenben, még az operációknál is segédkezô feleségével. Családja körében üdült fel, együtt játszott gyermekeivel, a saját kezûleg készített játékokkal. Esténként közös családi rózsafüzért imádkoztak, fiaival ministrált a szentmiséken, vagy felváltva ültek a harmóniumhoz, hogy éneküket hangszerrel is szebbé tegyék Isten dicséretére.

Legtöbbet tudunk orvosi munkájáról, amely hivatástudatból, Isten iránti szeretetbôl forrásozott.

Naplójában írja: ,,Kolosszális boldogság orvosnak lenni, és ha ezerszer jönnék a világra, akkor sem kételkednék egy pillanatig sem: inkább legyek orvos betévô falat nélkül, mint felebarátomért semmit sem cselekvô gróf.''

Mivel példamutató élete kibontakozását és keresztény tanúságtételének legszebb eredményeit a szombathelyi egyházmegyében, Körmenden érte el, külön is nagy öröm számunkra, hogy boldoggáavatási ügye nagyon elôrehaladt, és a magyar szentek galériájának várományosa lett.

Álljon elôttünk példája, és tiszteletét mozdítsuk elô azzal is, hogy megismertetjük keresztény tanúságtevô életét másokkal is.


Fôbb életeseményeinek idôpontjai

1870. október 28.	Dunakilitin született Batthyány József (elhunyt 1897-ben) és Batthyány Ludovika (elhunyt 1882-ben) szülôktôl. László a család nyolc felnevelt gyermeke közül a hatodik.
1876.	Családja Kittsee-be, akkor Köpcsénybe költözik.
1879-1885.	A Bécs melletti Kalksburg, jezsuita kollégium növendéke lesz.
1885-1890.	A kalocsai, majd az ungvári gimnáziumban folytatja tanulmányait. 1890-ben tesz érettségi vizsgát.
1890-1900.	A bécsi egyetem mezôgazdasági, kémiai, filozófiai, asztronómiai, majd orvosi fakultásainak hallgatója.
1898. november 10.	Házasságot köt Mária Terézia de Coreth grófnôvel. A házasságból 13 gyermek születik.
1900.	Általános orvosi diplomát szerez a bécsi egyetemen.
1902.	Megalapítja elsô magánkórházát Köpcsényben.
1920.	Trianon után körmendi birtokán telepedik le. Várkastélyának egyik szárnyában megalapítja második kórházát. Mivel közben szemspecialista lett, ebben a kórházban fôleg szembetegeket gyógyít.
1931. január 22.	Bécsben hunyt el.
1944. augusztus 1.	Innitzer Bécs bíboros-érseke indítja el a boldoggáavatásának ügyét.
1944. augusztus 30.	Kovács Sándor szombathelyi megyés püspök felállítja az Egyházmegyei bíróságot.
1971.	Rómába küldik a Szombathelyi Tribunal iratait.
1986. november 13.	Dr. Stephan László Eisenstadtban felállítja a boldoggáavatás ügyével foglalkozó Tribunált.
1987. július 20.	Dr. Konkoly István szombathelyi megyés püspök kinevezi az új boldoggáavatási Tribunál tagjait. Megkezdôdnek a még élô tanúk kihallgatásai.
1988. május 29.	Isten Szolgája földi maradványait a németújvári ferences templom elôcsarnokába, a családi kriptából áthelyezik.
1992. július 11.	Megjelenik a Szenttéavatási Kongregáció dekrétuma Isten Szolgája dr. Batthyány-Strattmann László hôsies fokon gyakorolt Isten- és emberszeretet erényeirôl, melyet a Szentatya jelenlétében és tekintélyével hirdetnek ki.
2002. július 5.	A boldoggáavatási per befejezést nyert. A Kongregáció május 7-én a magyarországi rendkívüli gyógyulást csodának nyilvánította, és a Szentatya jelenlétében július 5-én közzétették a boldoggáavatási dekrétumot.


Bevezetô a Szent Kilencedhez

Szent kilencedet akkor szoktunk kezdeni, amikor valami rendkívül fontos ügyünkben a megdicsôült Egyház valamelyik tagjának közbenjárását kérjük. Amikor testvéreinkre, a szentekre gondolunk, gyakran megfeledkezünk arról, hogy ôk is olyan földi emberek voltak, mint mi: esendôk, gyöngék, akik minden pillanatban rászorultak az ôket végtelenül szeretô Isten irgalmára. Nekik is nagyon sokszor nehéz volt ez a földi élet, azonban ,,megharcolták a jó harcot'', kiállták a próbát, és Isten kegyelmébôl eljutottak a célba: a Szentháromság boldog színelátására.

A szentek, akár kanonizálták ôket, akár nem, helyes tisztelete megköveteli, hogy errôl soha ne feledkezzünk el. Amikor valami ügyünkben közbenjárásukat kérjük, ne kívánjuk, hogy a jó Isten azonnal levegyen a vállunkról minden keresztet. Bizton számíthatunk azonban testvéri segítségükre: közbenjárásuk és életpéldájuk eredményeként kegyelmet és erôt nyerünk a jó Istentôl, hogy Jézust követve békével hordozzuk mindennapi keresztünket.

Jelen Szent Kilencedünkben Isten Szolgája, dr. Batthyány-Strattmann László küzdelmes életérôl elmélkedünk. A lelkében fokozatosan kibontakozó három isteni erény, a hit, a remény és a szeretet érlelték meg ôt az örök élet boldogságára. Ezek kitartó gyakorlása által lett méltóvá arra, hogy most Isten színe elôtt közbenjárhasson értünk.

Ezekrôl az erényekrôl elmélkedve és Isten Szolgája közbenjárását kérve terjesszük most kéréseinket kilenc napon át a jó Isten elé.

Az elsô három napon Isten Szolgájánakhitérôl elmélkedünk:

1. nap	Boldog dr. Batthyányi László hite és imaélete
2. nap	Boldog dr. Batthyány László tisztelete Mária és a szentek iránt
3. nap	Boldog dr. Batthyány László apostoli tevékenysége

A következô három napon reményét szemléljük:

4. nap	Boldog dr. Batthyány László bizalma a Gondviselésben
5. nap	Boldog dr. Batthyány László legnagyobb megpróbáltatása
6. nap	Boldog dr. Batthyány László örök életbe vetett reménye

Az utolsó három napon pedig a szeretet erényét elmélkedjük át:

7. nap	Boldog dr. Batthyány László szeretete családja iránt
8. nap	Boldog dr. Batthyány László szeretete a betegek iránt
9. nap	Boldog dr. Batthyány László szeretete a szegények iránt


Elôszó a harmadik magyar kiadáshoz

Évek folyamán nagyon sokan kérték Boldog Batthyány-Strattmann László közbenjárását Istennél nehéz helyzetükben. Legtöbben jelen Szent Kilenced imáival fordultak hozzá és elmélkedték az ô életében megvalósult Hit, Remény és Szeretet erényeinek gazdagságát. A több száz imameghallgatásról levelek érkeztek hozzám. Ezek az imameghallgatások a boldoggáavatás érdekében vizsgálat tárgyát képezték. ,,Az egyik imameghallgatás egy feltûnô gyógyulásról szólt, amelyet az Egyházmegyei Bíróság 1995--96-ban kivizsgált. Ezt követôen a Szenttéavatási Kongregációban tovább folytatódott az orvos és teológus szakértôk nagyon alapos munkája. Ennek eredményeként a Batthyány-Strattmann László közbenjárására Isten adta meg a gyors, teljes és tartós gyógyulást.'' (VR/MK)

Ez a csoda, amely boldoggáavatáshoz elengedhetetlenül szükséges volt, jelen Szent Kilenced végzésének eredményeként történt. Ez azt bizonyítja, hogy Boldog Batthyány-Strattmann László nemcsak földi életében a ,,szegények orvosaként'' sietett a betegek és bajbajutottak megsegítésére, de most megdicsôült állapotában, az Isten boldog színelátásában is közbenjár Istennél értünk.

Segítse ez a Szent Kilenced újabb kiadása az ô közbenjárását továbbra is a hozzáfordulók lelki gazdagodására és örömére.

Szombathely. 2002. október 28-án, Boldog Batthyány-Strattmann László herceg-orvos születésének 132. évfordulóján.

Tibola Imre

nagyprépost, székesegyházi apát-plébános

Dr. Batthyány László kanonizációs

ügyének viceposztulátora


Elsô nap -- Boldog Batthyány László hite és imaélete

Olvasmány: Mk 11,22-24:

,,Ha hisztek Istenben, bizony mondom nektek, hogyha valaki azt mondja ennek a hegynek: Emelkedjél fel és vesd magad a tengerbe, és nem kételkedik szívében, hanem hiszi, hogy amit mond, megtörténik, úgy is lesz. Ezért mondom nektek, hogyha imádkoztok és könyörögtök valamiért, higgyétek, hogy megkapjátok és akkor valóban teljesül kérésetek.''

Boldog Batthyány-Strattmann László, mint a legtöbb keresztény, szülei és nevelôi közvetítésével kapta meg a hit ajándékát. Sokat szenvedett édesanyja csepegtette elôször kisfia lelkébe Isten ismeretét és szeretetét. Késôbb jezsuita tanárai és nevelôi, majd ferences lelkivezetôje, gyóntatói tettek sokat hite kibontakozásáért és megerôsödéséért. A felnôtt Batthyány tudatosan képezte magát a hitben.

A hit megôrzésében nagy erôt tulajdonított az imának. Amikor a kalocsai gimnáziumból távoznia kellett, kedves tanárának, P. Weisernek azt a kis Mária-képet adta búcsúzóul, amelyet édesanyja hozott neki Lourdes-i zarándokútjáról.  P. Weiser akkor megígérte ,,Lacinak'', hogy e kép elôtt minden nap imádkozni fog érte.

Dr. Batthyány 1926. február 11-én ezt írta naplójába: ,,Csak az Isten tudja, nem a kedves páter imái voltak-e az oka, hogy önkéntes éveim, majd az orvosi, még elôbb filozófiai tanulmányok ellenére nem szenvedtem hajótörést, és Isten kegyelmébôl megtaláltam a Hozzá vezetô helyes utat. Persze tévutakon át. Hisz édesanyám már rég halott volt... és mégis tovább gondoskodott rólam, mert úgy intézkedett, hogy halála után a kedves jezsuita atyáknál nevelkedjem.''

Teremtményi alázattal borult le Isten elôtt. Legkedvesebb imája mindig a Miatyánk volt, betegeitôl is ezt kérte fizetségként. A ,,Jöjjön el a te országod'' kérést szinte hite összefoglalásának tekintette. Szerette a liturgiát, szívesen ministrált, végezte a sekrestyés teendôit, és nagy áhítattal harmóniumozott a szentmiséken. Ugyanakkor gyermeki egyszerûséggel tekintett Istenre. Egy betegápoló nôvérnek egyszer megvallotta: ,,Nekem nem kell imakönyv, úgy beszélek a jó Istennel, mint magukkal!'' Napját átszôtte a folytonos ima. Asszisztensnôje tanúsága szerint: ,,Élete utolsó 5-6 évében állandóan imádkozott''. Szerette a fohászimákat, 24 éven át minden nap elimádkozta Szûz Mária kis zsolozsmáját, a rózsafüzért pedig minden este, családja körében.

Sugárzott belôle Istennek való telítettsége. Közvetlen munkatársa szerint ,,Szinte lélegzete volt a jó Isten'' És ehhez a lélegzethez az oxigént az eucharisztikus Jézus szolgáltatta neki:

,,Istennek legyen hála! A mai Mária-ünnepen (Gyertyaszentelô) megint mehettem szentmisére és megáldozhattam. Hiszen nem is igazi az a nap, amikor ezt nem tehetjük. A szentáldozás a legszebb az egész napban. Istenem, csak bocsásd meg mindannyiunk gyönge elôkészületét és hálaadását!''

Plébánosa közvetlen halála után így nyilatkozik az eucharisztikus Jézus iránti szeretetérôl: ,,Senkivel az életben nem találkoztam, aki az Oltáriszentséget annyi áhítattal tudta nézni, és éppen ezért az Oltáriszentségben... az eucharisztikus Jézustól annyit tudott kérni és kapni... Aki látta ôt áldozni és ismerte nagy tudását, napsugaras, eleven kedélyét és emellett ezt a csodálatos áhítatot, az megérezte, hogy számára az Eucharisztia nem volt csupán áhítat-gyakorlat, hanem Jézusnak valóságos jelenléte: ô valóban Jézushoz megy, Ôt látja, hallja és boldogan imádja.''

Naponta többször betért a kápolnába szentséglátogatásra. Jézussal beszélte meg minden ügyét, könyörgött családjáért, betegeiért, a szegényekért, szeretett hazájáért. Felesége tanúsága szerint éjjel is többször imádkozott.

Hite, bensôséges Jézus-központú élete példakép mindannyiunk számára.

Ének: ,,Nyisd fel szemeidet és láss...'' (69. oldal)

Könyörögjünk!

Istenünk! Te Szent Fiad tanítása szerint csak mustármagnyi hitet vársz tôlünk, és ezzel akár hegyeket is meg tudnánk mozgatni.

Tekints, kérünk Boldog László Szolgád nagy hitére és imádságos életére, és közbenjárására add meg nekünk, hogy hitünk megerôsödjék, imádságunk buzgóbb legyen és életünk minden napján hûséges szeretettel kitartsunk melletted Krisztus, a mi Urunk által. Ámen.

Miatyánk, Üdvözlégy, Dicsôség.

Ima a szentéevatásért (67. oldal)

Szûzanyánk és Szent József, pártfogástokba ajánljuk Boldog Batthyány László szenttéavatási ügyét!

Boldog Batthyány László, Isten Szolgája! Pártfogold Isten elôtt ........................................... kérésemet!


Második nap -- Boldog Batthyány László tisztelete Mária és a szentek iránt

Olvasmány: Lk 1, 39-45:

,,Mária még azokban a napokban útnak indult, és a hegyekbe sietett, Júda városába. Zakariás házába tért be és üdvözölte Erzsébetet. Amikor Erzsébet meghallotta Mária köszöntését, örömében megmozdult méhében a gyermek, maga Erzsébet pedig eltelt Szentlélekkel. Hangosan felkiáltott: »Áldott vagy az asszonyok között és áldott a méhed gyümölcse! Hogy lehet az, hogy Uramnak anyja látogat el hozzám? Lásd, mihelyt meghallottam köszöntésed szavát, az örömtôl megmozdult méhemben a gyermek. Boldog, aki hitt annak a beteljesedésében, amit az Úr mondott neki! «''

Batthyány László és családja egész életét áthatotta a szentekkel való bensôséges kapcsolat. Megkülönböztetett tisztelettel viseltetett a Szûzanya iránt. Családjával együtt rendszeresen zarándokolt el a kedves Mária kegyhelyekre, különösen Mária-Zellbe. Itt egy kis tiroli stílusú házacskát is építtetett, ahonnan jól rá lehetett látni a kegytemplomra. Amikor azonban egy új szálloda építése eltakarta a kegytemplomot, azonnal megvált az épülettôl. A Szûzanya kegyszobrának mását mindenhová magukkal vitték.

Isten Szolgája Mária mély tiszteletét is édesanyjától örökölte. 1926. február 11-én ezt jegyezte fel naplójába: ,,Lourdes! Úgy cseng ez a szó, mint egy fiatalkori álom. -- Boldogemlékû édesanyám, akinek annyit kellett szenvednie -- sokat utazott Lourdes-ba, onnan mindig egész ládára való kegytárgyat küldött és megajándékozta egész környezetét... Én is kaptam egy képet: az Istenanya megjelenését ábrázolta a Grottában. Éveken át az ágyam fölött volt a kép Kalocsán és Kalksburgban.''

Nagyon szerette a rózsafüzért imádkozni. Állandóan magánál hordta és szabad perceiben is morzsolgatta szemeit. Esténként a családi rózsafüzér keretében a gyermekei felváltva voltak az elôimádkozók.

Mária kis zsolozsmáját felesége ismertette meg vele és élete végéig latinul imádkozta. Betegségében is az volt a kérése Máriához, hogy élete végéig imádkozhassa a Szûzanya zsolozsmáját. Betegágyán felesége zsolozsmás könyvébe a következôket írta: ,,Te tanítottál meg az officiumot imádkozni; azóta, immár 24 éve, egyetlen nap sem volt, hogy ne imádkoztam volna el. Áradjon hát most le Rád mindezeknek az éveknek imádságáldása.''

Halála elôtt így kért bocsánatot feleségétôl: ,,Bocsáss meg, hogy elhagylak, de örömmel tölt el, hogy megláthatom a Szûzanyát.''

Mária tisztelete mellett az elsô helyet a Szûzanya tisztaságos jegyese: Szent József foglalta el. Mivel Ô volt a Szentcsalád gondviselôje, minden gondjával bizalommal fordult hozzá, és ôt tette meg családja ,,pénzügyminiszterévé''. Aztán azért is imádkozott sokat Szent Józsefhez, mert ô a haldoklók pártfogója, és mint orvosnak, sokszor kellett oltalmába ajánlania betegeit.

Nagyon tisztelte Bayloni Szent Paszkált is. Ô az Eucharisztia nagy szentje. Elsôszülött fia: Ödön halálos ágyán megkérdezte tôle, hogy a szentek közül kit köszöntsön elsônek nevében a mennyországban. A szomorú apa felelete: Szent Paszkált. A haldokló megígérte, hogy majd át fogja adni neki az üdvözletet és jelet is fog errôl küldeni atyjának. Néhány héttel késôbb megérkezett a jel: Batthyány Lászlót a Nemzetközi Eucharisztikus Kongresszus Állandó Bizottsága tagjának nevezték ki. A Kongresszus védôszentje: Szent Paszkál!

A szentek tisztelete azonban nemcsak abban állt Boldog Batthyány László életében, hogy közbenjárásukat kérte; amennyiben az lehetséges volt, példájukat is követte. Szent Kozma és Damján ünnepére például, mivel orvosok voltak, külön örömöt és szórakozást nyújtott betegeinek.

Hogy mennyire otthonosan érezte magát a mennyei nagycsaládban, arról 1926. november 1-én így ír naplójában: ,,Mindenszentek. Kedves nap: hisz legszûkebb családomban is három gyerek van, aki Isten jóságából a mindenszentekhez számít. -- Ödön, az ô csodálatos halálával, a kis Mizike, aki ártatlan angyalként halt meg, és a legkisebb, Karli, néhány naposan, én kereszteltem meg... Csodálatos lesz majd ezeket egyszer viszontlátni az ég Ragyogásában.''

Ének: ,,Nyisd fel szemeidet és láss...'' (69. oldal)

Könyörögjünk!

Istenünk! A Te közelséged teszi szentté teremtményeidet. Ôk a Te dicsôségednek reánk ragyogó visszfényei.

Boldog László Szolgád, földi életében minden igyekezetével sugározni akarta szereteted fényét embertestvérei felé, kérünk, hogy mielôbb szentként tisztelhessük ôt Egyházadban. Krisztus, a mi Urunk által. Ámen.

Miatyánk, Üdvözlégy, Dicsôség.

Ima a szentéevatásért (67. oldal)

Szûzanyánk és Szent József, pártfogástokba ajánljuk Boldog Batthyány László szenttéavatási ügyét!

Boldog Batthyány László, Isten Szolgája! Pártfogold Isten elôtt ........................................... kérésemet!


Harmadik nap -- Boldog Batthyány László apostoli tevékenysége

Olvasmány: Mt 5,13-16

,,Ti vagytok a föld sója. Ha a só ízét veszti, ugyan mivel sózzák meg? Nem való egyébre, mint hogy kidobják s az emberek eltapossák. Ti vagytok a világ világossága. A hegyen épült várost nem lehet elrejteni. S ha világot gyújtanak, nem rejtik véka alá, hanem a tartóra teszik, hogy mindenkinek világítson a házban. Ugyanígy a ti világosságotok is világítson az embereknek, hogy jótetteiteket látva dicsôítsétek mennyei Atyátokat.''

Boldog Batthyány-Strattmann László egész életét az Isten iránti szeretet határozta meg. Ez nemcsak abban mutatkozott meg, hogy az evangélium fényétôl megvilágítva teljes szívével viszonozni akarta Teremtôje szeretetét, hanem abban is, hogy tudatában volt: az evangélium világosságát másokkal is meg kell osztania. Apostoli tevékenysége abban állt, hogy a benne élô Isten szeretetét sugározta szét környezetére. Ezért volt gondja családja, betegei, szomszédai és minden hozzáforduló hitéletére is.

Gyermekei számára a szentmise utáni hálaadásban minden nap apró erénygyakorlatokat írt elô: ,,Ma feladtam a gyerekeknek a nagyböjti idôkre a kis önmegtagadásokat. Lacika minden nap látogasson meg egy templomot Bécsben. Ancsi kedves Szûzanya-képét díszítse. Ivi imádkozza nagyon áhítatosan a szentolvasót, alázatot kérve. Blanki és Józsi minden nap keresztutat végezzen. Gitta, Franci és Ciki mindjárt fölkeléskor térdelve imádkozzék egy jó szándékra Ehrentrudishoz. Karli mihelyt felébred, imádkozzék az ôrzôangyalhoz.''

Betegeit a jó Isten és a Szûzanya iránt hálára emlékezteti a május 23-i, pünkösdvasárnapi napló bejegyzésében: ,,... betegem, Veihmann kisasszony ott térdelt a kápolna sarkában, odamentem hozzá: -- Látja, most megint egészségesen láthatja a kedves májusi oltárt. -- Ugyanis amikor beteg volt, azt mondta: bárcsak láthatnám a drága Szûzanyát!''

Amikor kórházából útra bocsátotta gyógyult betegeit, lelki útmutatást ad a ,,Nyisd fel szemeidet és láss!'' címû könyvével.

,,Sok évre kiterjedô orvosi ténykedésem alatt elégszer tapasztalhattam, mily nagy volt öröme betegeimnek, amikor gyógyulva hagyhatták el kórházamat vagy rendelômet. Ilyenkor önkéntelenül is az a gondolatom támadt: a tested ismét egészséges, de a lelked, az ember emez összehasonlíthatatlanul fontosabb részét, talán már rég súlyos kór emészti! Mily örömest vésnék lelkedbe is néhány megszívlelendô szót, hogy a halálos ágyadig és azon túl is, Isten ítélôszékéig kísérôd maradjon.

E szavakat akarom elmondani a jelen kis füzetben, amelyet valamennyi betegem iránt táplált nagy szeretetemmel és azon ôszinte óhajtással írtam meg: bár sikerülne ôket ne csak testben, hanem lélekben is meggyógyítanom.

Adja a jó Isten, hogy a jó mag, melyet a szívedbe hintenek, bôséges gyümölcsöt teremjen, növelve és mérlegelve Jézus Isteni Szívének kegyelme és áldásai által.''

Ének: ,,Nyisd fel szemeidet és láss...'' (69. oldal)

Könyörögjünk!

Mennyei Atyánk! Szent Fiadat azért küldte a világra, hogy örömhírt hozzon a szegényeknek és gyógyítsa az összetört szívûeket. Tekints, kérünk Boldog László Szolgádra, aki apostoli tevékenységével Szent Fiad üdvösségmûvét akarta folytatni az emberek között.

Add kérünk, hogy buzgóságából erôt merítve mi is teljes szívünkkel vállaljuk keresztény apostoli küldetésünket. Krisztus, a mi Urunk által. Ámen.

Miatyánk, Üdvözlégy, Dicsôség.

Ima a szentéevatásért (67. oldal)

Szûzanyánk és Szent József, pártfogástokba ajánljuk Boldog Batthyány László szenttéavatási ügyét!

Boldog Batthyány László, Isten Szolgája! Pártfogold Isten elôtt ........................................... kérésemet!


Negyedik nap -- Boldog Batthyány László bizalma a Gondviselésben

Olvasmány: Mt 6,25-34:

,,Azt mondom ezért nektek: Ne aggódjatok életetek miatt, hogy mit esztek, vagy mit isztok, sem testetek miatt, hogy mibe öltöztök. Nem több az élet az eledelnél s a test a ruhánál? Nézzétek az ég madarait! Nem vetnek, nem aratnak, csûrbe sem gyûjtenek -- mennyei Atyátok táplálja ôket. Nem többet értek ti náluk? Ugyan ki toldhatja meg életét csak egy könyöknyivel is, ha aggodalmaskodik? Hát a ruházat miatt miért nyugtalankodtok? Nézzétek a mezôk liliomait, hogyan nônek: nem fáradoznak, nem szônek-fonnak, mégis mondom nektek, még Salamon sem volt dicsôsége teljében úgy felöltözve, mint egy ezek közül. Ha a mezei virágot, amely ma virít, holnap pedig a kemencébe kerül, így öltözteti az Isten, akkor benneteket, kishitûek nem sokkal inkább? Ne aggodalmaskodjatok hát, és ne kérdezgessétek: Mit eszünk, mit iszunk? Vagy mit veszünk fel? Ezeket a pogányok keresik. Mennyei Atyátok tudja, hogy ezekre szükségetek van. Ezért ti elsôsorban az Isten országát és annak igazságát keressétek, s ezeket mind megkapjátok hozzá. Ne aggódjatok tehát a holnap miatt, a holnap majd gondoskodik magáról. A mának elég a maga baja.''

A derûs kedélyérôl és belsô lelki egyensúlyáról ismert dr. Batthyány László a remény embere volt. Megtérése után soha nem engedett a kishitûségnek, a reménytelenség kísértésének. Bár életét sok megpróbáltatás, gond tarkította, de ezek nem rendítették meg Istenbe vetett gyermeki bizalmát.

Elsô megrendítô élménye egy nagy dunai árvíz lehetett, amikor -- mint hat éves gyermeket -- csónakkal mentették ki a családi otthonból.

Mély nyomot hagyott benne a családi tragédia: édesapja elhagyta családját, kilépett az Egyházból és újabb házasságot kötött. A gyermek Lacinak látnia kellett édesanyjuk kimondhatatlan fizikai és lelki gyötrelmeit. Tizenkét éves volt, amikor elveszítette édesanyját.

Az édesanya önfeláldozó szeretete -- tizennégy gyermeket hozott a világra, az utolsót élete kockáztatásával -- valamint Istenbe vetett feltétlen bizalma, mélyen belevésôdött Boldog Batthyány László lelkébe.

Az örök élet reménye éltette, amikor mint fiatal házasok elveszítették a négyéves Mária Annát és az alig néhány órát élt kis Károlyt. Ô is, felesége is sokat betegeskedett ezekben az években.

Az elsô világháború után tizenegy gyermekével együtt meg kellett ismernie a nélkülözést és a létbizonytalanságot. Gyermekei tanúsága szerint ekkor is mindig derûs maradt, azt hangoztatta, hogy semmi sem történik Isten tudta nélkül.

Reményének egyik kifejezése volt Szent József iránti különös tisztelete. Ahogyan annak idején a Mennyei Atya Szent Józsefre bízta Szent Fiát és szûzi Édesanyját, úgy akarta ô is kifejezni az isteni Gondviselésbe vetett bizalmát azzal, hogy Szent József pártfogásába ajánlotta minden ügyét és gondját: 1926-os Naplójában ezt olvassuk:

,,Holnap József-nap! Csak úgy tódulnak a Szent Józseffel kapcsolatos emlékek! -- Már gyermekkoromban mindig mondta nekem kedves öreg jezsuita P. Weiserem, hogy tiszteljem Szent Józsefet...

A legnehezebb idôkben vagyonom pénzügyminiszteréül Szent Józsefet választottam. Magyarországból semmi bevétel. Ausztriában minden bank zárva, és én 11 gyermekkel a bécsi lakásban... mikor azt mondták, hogy kb. 35 milliárdot kell fizetnem Ödön után örökségi adóul, megbeszéltem Józsival, akinek Szent József a védôszentje, ostromolja meg a nagy Szentet, faragja le nagyon az összeget, mert ez tönkretesz! És íme, tegnap írta a hivatalnokom, hogy az összeg elôreláthatólag 4 milliárdot fog kitenni! Mennyi mindent tudnék még megemlíteni, de ehelyett azt tanácsolom mindenkinek, forduljon Szent Józsefhez!''

Végrendeletébôl is kitûnik Isten iránti nagy bizalma. 1926. július 27-i naplóbejegyzésében az áll, hogy mindent elôre megbeszélt családjával:

,,Végrendeletemrôl beszéltünk... A kilátások megint rosszabbodtak, így hát azt kell gyermekeimre hagyni, amit tudok. Kérem Szent Józsefet és a Szûzanyát, vegyék oltalmukba halálom után az én nagy családomat és a Szentlélek világosítson meg a végrendelet megfogalmazásakor.''

Élete minden mozzanatában teljes bizalommal hagyatkozott a Mennyei Atyára. Halálos ágyán ezt írta ugyancsak súlyos mûtét elôtt álló feleségének:

,,Isten áldjon meg, drága kis szívem, ne félj, Ô velünk van!''

Ének: ,,Nyisd fel szemeidet és láss...'' (69. oldal)

Könyörögjünk!

Istenünk! Szent Fiad arra tanított minket, hogy ne aggódjunk életünk felôl, és vessük minden gondunkat Gondviselô Kezedre.

Add meg kérünk, hogy Boldog László Szolgád példájából mi is megtanuljuk a teljes rádhagyatkozást. Krisztus, a mi Urunk által. Ámen.

Miatyánk, Üdvözlégy, Dicsôség.

Ima a szentéevatásért (67. oldal)

Szûzanyánk és Szent József, pártfogástokba ajánljuk Boldog Batthyány László szenttéavatási ügyét!

Boldog Batthyány László, Isten Szolgája! Pártfogold Isten elôtt ........................................... kérésemet!


Ötödik nap -- Boldog Batthyány László legnagyobb megpróbáltatása

Olvasmány: Mk 15, 33-37:

,,Hat óra tájban az egész földre sötétség borult, egészen kilenc óráig. Kilenc órakor Jézus hangosan felkiáltott: »Eloi, Eloi, lamma szabaktáni?« Ez annyit jelent: »Istenem, Istenem, miért hagytál el?« Az ott állók közül néhányan hallották és megjegyezték: »Illést hívja.« Valaki odafutott, s ecetbe mártott szivacsot nádszálra tûzve inni adott neki. »Hadd lássuk, -- mondta -- eljön-e Illés, hogy megszabadítsa!« Jézus hangosan felkiáltott és kilehelte lelkét.''

Batthyány László Isten-szeretetének és Istenre hagyatkozásának legnagyobb próbatétele az elsôszülött, 21 éves Ödön fia elvesztése volt. Még jobban megnehezítette az elszakadás fájdalmát számára, hogy az angyali tiszta-lelkû ifjú rövid élete sugárzott az Isten-telítettségtôl.

,,Fény, dicsôség, világ pompája,

Minden hiúság tôlem elmehetsz,

Minden elmúlik, veszélyt rejt magában,

Világ engem boldoggá nem tehetsz.''

Ezt olvashatjuk az ifjú hátrahagyott versei között.

Az édesapa boldogan figyelte elsôszülött gyermeke életszentségre való törekvését. Nagy öröm töltötte be lelkét, valahányszor hallotta a szentmiséken Ödön fia átszellemült harmóniumjátékát... A család szemefénye azonban máról holnapra megbetegedett. Az orvos apa aggódó szívvel nézte fiát. Összeszorult torokkal, némán állt a mûtôasztal mellett, amikor látta, hogy a vakbél és az egész hasüreg már teljesen elgennyesedett. De még többet is látott. Elôre látta a borzasztó kínokat és a kérlelhetetlen halált.

Lelki vívódását Erzsébet húga írja le rá emlékezô kis könyvében. Amikor a beteg gyermeke felteszi neki a kérdést: ,,Papi, mondd papi, meg kell nekem halnom?''

Az apa kábult gyötrôdéssel néz fia angyaltiszta arcába. Nincs remény, nincs mentség, jajdul fel szegény szomorú szíve. Hasztalan volt minden imája, hiába szedte össze minden igyekezetét, ô a nagy tudású orvos... Egész életét a betegeknek szentelte, és most tehetetlenül áll legdrágább gyermekének kórágya mellett... Száz meg száz szenvedônek nyújtott enyhülést, és ennek az egynek fájdalmait nem tudja csillapítani.... Száz meg száz beteget ragadott ki a halál torkából, és most ölbetett kezekkel kell nézni, hogyan rabolja el a szörnyû rém éppen azt, akiért nemcsak tudását, de gazdagságát, sôt még életét is szívesen odaadná... Mit tegyen? Feltárja elôtte a szörnyû valóságot?... Vagy pedig tagadja el? ...Kezei ideges reszketéssel tétováznak ide-oda az ifjú fején.

-- A jó Isten hatalma végtelen -- szól végül is halkan -- a mi tudásunk eltörpül mellette. Ô egy pillanat alatt visszaadhatja egészségedet, de az orvostudomány lemondott életedrôl...

Kimondta a súlyos szavakat... kimondta a rettenetes valóságot, amely olyan szörnyû súllyal nehezedett lelkére...

-- Papi, drága papi, ne légy szomorú -- szól melegen, vigasztalóan, mikor meglátja arcán a szétáradó nagy-nagy megviseltséget -- hiszen ha meghalok, nemsokára a mennyországban leszek, mert én mindig nagyon-nagyon szerettem az Istent.

Amikor pedig lezárta szeretett fia szemét, így szólt a halálos ágy mellett térdeplô szeretteihez: ,,Most pedig menjünk a kápolnába és köszönjük meg az Istennek, hogy eddig miénk lehetett Ödön.''

Temetésén erôt sugárzott, arcán valami földöntúli béke ömlött el. Remény töltötte be szívét: Isten országában találkozni fog szeretett fiával.

Ezt a szilárd reményét le is írja naplójában: ,,Fönn az égben megemlékezik rólunk, és mi is mindig megemlékezünk róla itt a földön, míg csak vele egyesülve nem dicsérjük majd örökké az Istent. Örömmel, hogy fiúnk volt érett koráig, és fájdalommal, hogy elveszítettük. De csak rövid idôre! Mert tovább siet az élet folyója az örök cél felé az élet sziklái fölött, közeledik már a tenger, a cél, a végtelen, a végtelen örökkévalóság, Istennel egyesülve.''

Ének: ,,Nyisd fel szemeidet és láss...'' (69. oldal)

Könyörögjünk!

Istenünk! Te Szent Fiadat az Olajfák hegyén halálgyötrelemben angyalod által vigasztaltad és a kereszten elhagyatottságában is megerôsítetted. Tekints Boldog László Szolgádra, aki Jézussal egyesítette lelki szenvedéseit és tôle merített erôt, reménységet a legnagyobb megpróbáltatásában is.

Add, hogy szeretteink elvesztésében is mindig a Te bölcs rendelkezésedet lássuk és Benned vigasztalódjunk. Krisztus, a mi Urunk által. Ámen.

Miatyánk, Üdvözlégy, Dicsôség.

Ima a szentéevatásért (67. oldal)

Szûzanyánk és Szent József, pártfogástokba ajánljuk Boldog Batthyány László szenttéavatási ügyét!

Boldog Batthyány László, Isten Szolgája! Pártfogold Isten elôtt ........................................... kérésemet!


Hatodik nap -- Boldog Batthyány László örök életbe vetett reménye

Olvasmány: Jel 14, 1-3:

,,S láttam a Bárányt, ott állt Sion hegyén, és vele száznegyvennégyezer, aki homlokán viselte a nevét és Atyjának a nevét. Aztán szózatot hallottam az égbôl, mint a nagy vizek zúgását, vagy szörnyû mennydörgés robaját. A szózat, amelyet hallottam, emlékeztetett arra, ahogyan a hárfások pengetik hárfájukat. Új éneket énekeltek a trón elôtt, a négy elôlény és a vének elôtt. Az éneket senki sem tudta megtanulni, csak a földrôl megváltott száznegyvennégyezer.''

Ödön fia halála után, a hátrahagyott kottái között Isten Szolgája talált egy verset, melyet a megboldogult súlyos betegsége elôtt néhány héttel zenésített meg:

,,Fáradt vagyok, a ringó ágak

Úgy csalogatnak pihenésre!

És te én lelkem hová, hová?

Magasan szálló felhôk fölé;

Odavisz engem, mert fáradt vagyok

Az Örök Szeretet, övéi közé!''

A gyászoló édesapa szíve tele volt megnyugvással, és ezt a megnyugvást éppen az örök életbe vetett szilárd reménye adta meg neki.

Minden szenvedését, de különösen halálos betegségének nagy megpróbáltatását is a mennyország reményének fényében viselte el.

Nem a panasz vagy a türelmetlenség hangzik ki gyermekei nevelônôjéhez írt levelébôl, hanem a béke és a megnyugvás Isten akaratában:

,,... tizenegy hónap óta sokat, bizony nagyon sokat szenvedek... sokkal könnyebb volt az Úristenért betegeket gyógyítani, mint éjjel-nappal szenvedni. De Isten elsôsorban jó Atya, ki annyira sok örömet és békességet ad nekem, hogy csak nagy hálával lehetek iránta, aki mindenesetre még a temérdek fájdalmaimat is szeretetbôl küldi.''

Reményét, hogy az Isten letöröl szemünkrôl minden könnyet és kárpótol a földi szenvedésért majd az Ô országában, és a szenvedés az Isten szeretetének jele, napi imáiban is kifejezésre juttatta. Húga arról értesít róla írt könyvében, hogy betegágyán látogatói elôtt is hangosan így imádkozott:

,,Édes Jézus, add, hogy napról napra jobban szeresselek. Istenem, most érzem, hogy szeretsz engem, és én bízom Tebenned. -- És sokszor mondta látogatóinak: Kimondhatatlanul szenvedek. Sohasem hittem volna, hogy ember képes legyen ennyi fájdalmat elviselni. De jól van ez így, minden jó, amit Isten tesz.'' Más helyen saját tapasztalatát írja le: ,,Fájó szívvel néztem, hogy szántja végig arcát a szenvedés, s hogyan peregnek végig a szenvedés szülte könnyek, és akkor arra gondoltam, hogy most születik meg a jóságos testvér lelke a mennyország dicsôségének.''

A nagybeteg Isten Szolgája Jézussal viselte a keresztet, és hitt abban, ha vele szenvedünk, vele is fogunk megdicsôülni. Ugyancsak húga ír errôl:

,,Két nappal halála elôtt, az utolsó találkozásnál, látta, hogy aggodalommal van tele a szemem, és sietett megnyugtatni:

-- Tudod, hogy én nagyon boldog vagyok? Kegyetlenül szenvedek, de szeretem szenvedéseimet, és jól esik, hogy Krisztusért viselhetem.''

Az örök élet reménye azonban nemcsak közvetlen halála elôtt jelentkezett nála mint szenvedéseiben vigasztalás, hanem egész életét betöltötte a Megdicsôült Egyház tagjaival való találkozás öröme. Errôl az 1926. november 1-i naplójegyzete így tanúskodik:

,,Mindenszentek. Kedves nap: hisz legszûkebb családunkban is három gyerek van, aki Isten jóságából a mindenszentekhez számít. -- Ödön az ô csodálatos halálával, a kis Mizike, aki ártatlan angyalként halt meg, és a legkisebb, Karli, néhány naposan én kereszteltem meg. És milyen számolatlan sok, kanonizálatlan szent volt és van ezen a világon! Csodálatos lesz majd egyszer mindezeket viszontlátni az ég ragyogásában.''

Ének: ,,Nyisd fel szemeidet és láss...'' (69. oldal)

Könyörögjünk!

Istenünk! Te Szent Fiad által megnyitottad az utat nekünk mennyei országod felé. Tudjuk, hogy ez az út kereszthordozás Krisztussal itt a földön, amely Vele éri el célját a mennyben.

Boldog László Szolgád, az örök élet reményében hôsies lélekkel viselte el a szenvedés és a halál gyötrelmét, mert keresztjét Jézussal hordozta. Add, kérünk, hogy példáját követve türelmesek legyünk szenvedéseinkben és megbékéltek halálunkban. Krisztus, ami Urunk által. Ámen.

Miatyánk, Üdvözlégy, Dicsôség.

Ima a szentéevatásért (67. oldal)

Szûzanyánk és Szent József, pártfogástokba ajánljuk Boldog Batthyány László szenttéavatási ügyét!

Boldog Batthyány László, Isten Szolgája! Pártfogold Isten elôtt ........................................... kérésemet!


Hetedik nap -- Boldog Batthyány László szeretete családja iránt

Olvasmány: Zsolt 127,1-5:

,,Boldog ember, ki féli az Urat,

aki az Úrnak ösvényén halad.

Kezed munkáját élvezni fogod,

boldog leszel és jó leszen sorod.

Feleséged mint szépen termô szôlôtô oldalad mellett,

fiaid, mint olajfa-csemeték asztalod körül.

Bizony így nyer áldást az a férfiú,

aki féli az Istent.

Az Úr áldjon meg téged Sionról, hogy örömmel láthasd szüntelen családod erényes életét.''

Boldog Batthyány László házasságában a család-egyház tökéletes megvalósulását szemlélhetjük. Krisztus áll családja középpontjában, ahol mindenkit átitatott tanítása: a szeretet. A családtagok egymást segítették a tökéletességre, és ebben elöl járt az édesapa.

Nagy megértésben, szeretetben élt hitvesével. Egymást kölcsönösen kiegészítették. Ha netán súrlódás vagy nézeteltérés támadt közöttük -- hiszen ôk is emberek voltak --, mint jelszót mondták egymásnak: ,,Korintusi levél!, s akkor már tudja ô is, én is, mit kell tenni'' -- írta egyik naplójegyzetében.

Nagy gondja volt gyermekei nevelésére. 1926. július 21-én naplójában ezt jegyezte le:

,,A fák Körmend-Csákány közti úton mind egész ferdén nôttek, túlságosan rövid ideig volt mellettük karó, mikor elrothadt, senki nem pótolta és idôvel valamennyiüket megdöntötte a szél. A gyermekeknek is sokáig szükségük van a jó nevelésre, hogy az életben szilárdan álló fák maradjanak, fölfelé nézô koronával, és akkor nincs vihar, amely meg tudná hajlítani ôket.''

Gyermekeinek minden nap kis erénygyakorlatokat, önmegtagadásokat adott fel, hogy akaratuk nevelését és az áldozat értékét megkedveltesse velük. A közös imádság, a családi szentáldozás mindennapos gyakorlat volt náluk. Gyermekei elôtt tekintélyét a szeretetben képviselte. Együtt játszott, együtt szórakozott velük. Maga készítette játékokkal szerzett örömet nekik. Nem halmozta el gyermekeit evilági javakkal, pedig megtehette volna. Karli születésnapjára csupán egy jegyzettömböt kapott. Az ikrek névnapján írta naplójába: ,,Sajnos nincs semmim, amit ajándékba adhatnék, csak egy régi fûrészt Francinak.''

Gyermekeit rendszeres munkára nevelte. Szintén naplóbejegyzés: ,,Délután Mamival és a kicsikkel a gyümölcsösbe mentünk és mind segítettünk gyomlálni. Nagyon mulatságos volt a kicsiknek. Gyakran elkezdett valamelyik egy nagy gazt kihúzni, nem ment, akkor mindjárt 2-3 másik jött oda, cibálták a nagy gyomot, az egyszerre engedett, s mind a négyen hátrabukfenceztek.''

Nevelési gyakorlatát imával támasztotta alá. Legkisebb gyermeke elsôáldozásának ünnepére mozgósította egész családját, sôt mások imáját is kérte.

,,Hanem Karli igazán szerencsegyerek! A bencés kolostorban holnap 103 rendtag fogja szentáldozását érte felajánlani, a nádasdi erdôben 40 kongreganista ugyanezt... aztán egész családunk. -- És én, mint apa küldöm majd a Mindenhatóhoz az én kicsi, vagy talán nagy kérésemet: engedje, hogy Karli vagy lélekorvos, pap legyen, vagy testi orvos, mint én.''

Szent József gondosságával akarta családfôi szerepét betölteni. Ezért reggeli imájában az Ô közbenjárásával kérte Istentôl ehhez a kegyelmet.

Ének: ,,Nyisd fel szemeidet és láss...'' (69. oldal)

Könyörögjünk!

Istenünk! Szent Fiad megszentelte a családi életet, amikor Földre jöttekor a Szentcsaládba testesült és annak központja lett. Boldog László Szolgád is szentnek tartotta a családi közösséget, és a Szentcsalád példájára Jézust tette családi otthona középpontjává.

Kérünk, szenteld meg családjainkat, hogy Boldog László Szolgád példáját követve és közbenjárását kérve, családjainkban szeretet és béke uralkodjék, a családtagok pedig egymás megszentelésén tudatosan fáradozzanak. Krisztus, a mi Urunk által. Ámen.

Miatyánk, Üdvözlégy, Dicsôség.

Ima a szentéevatásért (67. oldal)

Szûzanyánk és Szent József, pártfogástokba ajánljuk Boldog Batthyány László szenttéavatási ügyét!

Boldog Batthyány László, Isten Szolgája! Pártfogold Isten elôtt ........................................... kérésemet!


Nyolcadik nap -- Boldog Batthyány László szeretete a betegek iránt

Olvasmány: Mt 20, 29-34:

,,Amikor elhagyták Jerikót, nagy tömeg kísérte. Az útszélen két vak ült. Hallva, hogy Jézus megy arra, elkezdtek kiáltozni: »Uram, Dávid fia, könyörülj rajtunk!« A nép csitította ôket, hogy hallgassanak, de ôk annál jobban kiáltoztak: »Uram, Dávid fia, könyörülj rajtunk!« Jézus megállt, odahívta ôket magához és megkérdezte tôlük: »Mit akartok, mit tegyek?« »Uram -- felelték -- hogy megnyíljék a szemünk.« Jézus megkönyörült rajtuk, és megérintette szemüket. Azon nyomban visszakapták látásukat és követték ôt.''

Már életében is az a hír járta róla, hogy a körmendi herceg a Szegények Orvosa. Hivatástudata az Üdvözítô betegeket gyógyító tevékenységében gyökeredzett. Végsô soron pedig Isten iránti szeretetét fejezte ki közérthetô módon, amikor enyhíteni akarta a betegek szenvedéseit. Ezt írta naplójába:

,,Én szeretem hivatásomat, a beteg megtanít, hogy mindig jobban szeressem Istent, és a betegekben Istent szeretem, a beteg többet segít nekem, mint én neki! Imádkozik értem, és elhalmoz békével engem és családomat. A beteg Isten jóságából Cyrenei Simonná tesz engem, mert segítek Krisztus keresztjét hordozni, a felebarát keresztjét a felebaráti szeretet által.''

Hivatástudatából következik, hogy olyan kedvesen és gyengéden tudott közeledni betegei felé, hogy azok mindjárt bizalmukba fogadták.

Egyszer egy kislány szemébôl kellett eltávolítania idegen anyagot. A gyermek félt és sírt. A jóságos doktor azonban így bátorította: ,,Ne sírj! Ketten fogjuk elvégezni a mûtétet. Te megfogod könyökömnél a kezemet, amelyben ez a csipesz van, aztán segítesz nekem kivenni a vasreszeléket a szemedbôl. Ha fájdalmat érzel, megszorítod a könyököm és mindjárt megállunk. Egyet pihenünk, és máris készen vagyunk.''

Sógornôjéhez írt levelében saját maga gyakorlatáról beszélt, amikor így határozta meg a keresztény betegszolgálat mikéntjét: ,,Lilly, adjuk oda a szívünket teljesen egészen a kedves betegnek!''

Aztán a továbbiakban több olyan akadályt sorolt fel neki, amely gátolja az igazi keresztény betegszolgálatot. A türelmetlenségrôl pl. a következôket írta:

,,Sokat hibázunk türelmetlenséggel is. Úgy kellene, hogy minden beteghez alapos adag türelmet vigyünk magunkkal, és minden rossz hangulatot a betegszoba elôtt hagyjunk. Sose éreztessük a beteggel, hogy kevés idônk van számára, hallgassuk meg nagyon figyelmesen szenvedéseit, és jegyezzük meg magunknak amit mond, hogy mindenekelôtt nagy részvétünket lássa. Kezünk minden mozdulata a betegágynál csupa türelem, szelídség és kímélet legyen, és minden csak szeretetet leheljen; soha ne legyünk sietôsek, felületesek, mintha csak minél elôbb készen akarnánk lenni, se lármásak és hevesek. Hiszen olyan jól esik a betegnek, ha gyöngeségében, fájdalmában látja iránta való figyelmünket, amely mindenben megnyilvánul, a halk járásban, halk beszédben és cselekvésben. Szép szokás, ha a betegnek nyújtott orvosságot, ételt-italt elôzôleg megáldjuk.''

Végrendeletében is megköszönte istennek, hogy mint orvos a szenvedô embereknek szolgálatára lehetett:

,,...mint életemben mindig, e helyen is mély hálát adok a Teremtônek, hogy az orvosi pályára hívott. Ha boldogok akartok lenni, tegyetek másokat boldoggá.''

Ének: ,,Nyisd fel szemeidet és láss...'' (69. oldal)

Könyörögjünk!

Istenünk! Szent Fiad megkülönböztetett szeretettel karolta fel a betegeket. Nem egyszer csodával is visszaadta nekik egészségüket.

Szent Fiad szeretete hatotta át Boldog László Szolgád betegszolgálatát. Kérünk, égi közbenjárása nekünk is nyissa meg szemünket, hogy a betegben Jézust lássuk, és neki szolgáljunk. Krisztus, a mi Urunk által. Ámen.

Miatyánk, Üdvözlégy, Dicsôség.

Ima a szentéevatásért (67. oldal)

Szûzanyánk és Szent József, pártfogástokba ajánljuk Boldog Batthyány László szenttéavatási ügyét!

Boldog Batthyány László, Isten Szolgája! Pártfogold Isten elôtt ........................................... kérésemet!


Kilencedik nap -- Boldog Batthyány László szeretete a szegények iránt

Olvasmány: Lk 10, 25-37:

,,Egy törvénytudó felállt, hogy próbára tegye. »Mester -- szólította meg -- mit tegyek, hogy eljussak az örök életre?« Megkérdezte tôle: »Mi van megírva a törvényben? Hogyan olvasod?« Így válaszolt: »Szeresd Uradat, Istenedet teljes szívedbôl, teljes lelkedbôl, teljes erôdbôl és teljes elmédbôl, felebarátodat pedig mint saját magadat.« »Helyesen feleltél. Tégy így, és élni fogsz.« --- válaszolta neki. De igazolni akarta magát, ezért megkérdezte Jézustól: »Kit tekintsek felebarátomnak?« Erre Jézus átvette a szót: »Egy ember Jeruzsálembôl Jerikóba ment. Rablók kezébe került. Ezek kifosztották, véresre verték és félholtan otthagyták. Történetesen egy pap tartott lefelé az úton. Észrevette, de elment mellette. Ugyanígy közeledett egy levita is. Látta, de továbbment. Végül egy szamariainak is arra vitt az útja. Amikor meglátta, megesett rajta a szíve. Odament hozzá, olajat és bort öntött a sebeire és bekötözte, magát az embert pedig felültette teherhordó állatára, elvitte egy fogadóba és ápolta. Másnap elôvett két dénárt, odaadta a fogadósnak ezzel a kéréssel: Viseld gondját, és ha többet költenél, visszatérve megadom neked. Mit gondolsz, e három közül ki volt az igazi felebarátja annak, aki rablók kezébe került?« »Aki irgalmas szívû volt iránta.« -- felelte. Jézus így folytatta: »Menj és tégy te is hasonlóképpen.«''

Boldog Batthyány László a szegények iránti szeretetet édesanyjától tanulta. Már gyermekkorában, a kalocsai internátusban zsebpénzén szegény gyerekeknek vett játékot. Soha nem volt rátarti: a szegények testvérének atyjának tekintette magát. Elvbôl elutasította a politizálást, nem szóval, hanem tettekkel akart segíteni. Összjövedelmének kétharmad részét fordította gyógyító és szociális szolgálatra. Köpcsényben is, Körmenden is felmérte a környék szegényeinek életét és a tôle telhetô minden lehetséges módon igyekezett változtatni életkörülményeiken. Nem volt általános társadalombiztosítás: ingyen gyógyított, ingyen adott gyógyszert, alkalmazottait halálukig ellátta: birtokából névleges összegért 200 telekrészt osztott, rászorulóknak sokszor erejét is meghaladó kölcsönöket nyújtott: ,,visszafizetendô az örökkévalóságban'' szavakkal. Gyermekeinek gyakran hangoztatta: ,,A gazdagok nem jutnak be a mennyországba.'' A családi ebédlôben a gyerekek egy asztalra helyezték mindig, amirôl a szegények számára az étkezés során lemondtak. Nem akarta számon tartani, kinek mit adott, hogy ,,ne tudja a bal kéz, mit nyújtott a jobb.'' Sokat tett megyei és országos szinten az akkor népbetegségnek számító tüdôbaj és trachoma leküzdéséért. Meg volt arról gyôzôdve, hogy vagyonát csak sáfárként kezelheti: mindezt azért kapta Istentôl, hogy az evangélium szellemében a szegényeket szolgálja vele. Függetlenül társadalmi helyzetétôl és az akkori gondolkodásmódtól, magatartása egyetlen mércéjét Isten iránti szeretete határozta meg. Egyre mélyülô istenszeretete késztette arra, hogy minden emberben Krisztust szeresse, aki pedig elsôsorban  azokkal azonosította magát, ,,akik éheznek, szomjaznak és ruhátlanok''. Dr. Batthyány szociális magatartásának titkára unokahúga így világított rá: ,,A földi élet javait értéktelennek tekintette. Minden vágya kizárólag az örök javakra irányult. Övéi ellátásán kívül minden rendelkezésére álló jövedelmét a szegényekre fordította, különösen utolsó tíz, Körmenden töltött évében.''

Felesége tanúsága szerint a ,,szegények orvosának'' az volt a vágya, hogy Szent Ferencet utánozva ô maga teljesen a gondviselô Istenre hagyatkozzék, és önmagát -- tehát tudását, idejét, anyagi javait, szíve szeretetét -- egészen embertársai rendelkezésére bocsássa. Mindenkinek mindene akart lenni, hogy maga körül mindenkit üdvözítsen. Tudta, hogy Jézus a lelki szegényeknek ígérte a mennyek országát.

Ének: ,,Nyisd fel szemeidet és láss...'' (69. oldal)

Könyörögjünk!

Istenünk! Szent Fiad egészen szegényen akart e világra jönni, hogy kiüresítve önmagát gazdagítsa a szegényeket. Boldog László Szolgád is Jézus útját járva, együttérzô szeretettel karolta fel a szegényeket és enyhítette gondjaikat.

Add, kérünk, hogy példáját követve, mi is készek legyünk megosztani javainkat a rászorulókkal. Krisztus a mi Urunk által. Ámen.

Miatyánk, Üdvözlégy, Dicsôség.

Ima a szentéevatásért (67. oldal)

Szûzanyánk és Szent József, pártfogástokba ajánljuk Boldog Batthyány László szenttéavatási ügyét!

Boldog Batthyány László, Isten Szolgája! Pártfogold Isten elôtt ........................................... kérésemet!


Ima Dr. Batthyány-Strattmann László szenttéavatásáért

Urunk Istenünk, Te irántunk való szeretetbôl példaképeket és segítséget ajándékozol nekünk szentjeidben. Bizalommal kérünk, hogy szentként tisztelhessük László szolgádat Egyházadban!

Ô mindenek fölött szeretett Téged, a képmásodra teremtett embereknek pedig teljes szívébôl szolgált: betegeket gyógyított, vakok szemevilágát visszaadta, szegények támasza volt. Hallgasd meg kéréseinket, amelyeket közbenjárásával eléd terjesztünk. Fôleg pedig engedd, hogy mindig közelebbrôl követhessük példáját családi életünkben és munkánkban a te nagyobb dicsôségedre és embertestvéreink javára.

Hadd lehessünk mi is, mint ô, Krisztus szeretetének tanúi szóval és tettel az emberek között. Ezt kérjük Tôled a Szûzanya és Szent József pártfogásával, a mi Urunk Jézus Krisztus által. Ámen.

Egyházi engedéllyel.

Imameghallgatásokkal kapcsolatos jelentéseket a következô címre kérjük:

Egyházmegyei Hatóság, Szombathaly, Pf. 41. 9701


Egyetemes könyörgések Boldog Batthyány László szenttéavatásáért

Pap:	Testvéreim! A Mennyei Atya irántunk való szeretetbôl példaképeket és segítséget ajándékozott nekünk szentjeiben. Bizalommal forduljunk most hozzá, hogy Boldog Batthyány Lászlót szentként tisztelhessük Egyházában.

Lektor:

1.	Add Urunk, hogy Szentséges Atyánk, Püspökeink és papjaink Boldog László Szolgád erôs hitébôl merítsenek erôt szent szolgálatuk teljesítéséhez.

2.	Add Urunk, hogy az emberi közösségek vezetôi Boldog László Szolgád bölcsességével gondoskodjanak a reájuk bízottak földi jólétérôl és örök üdvösségérôl.

3.	Add Urunk, hogy Boldog László Szolgád hite, Istenbe vetett bizalma és szívének nagy szeretete legyen a családok példaképe.

4.	Add Urunk, hogy az orvosok Boldog László Szolgád példájára betegeikben Téged lássanak, és Neked szolgáljanak.

5.	Add Urunk, hogy a szenvedôk és a szegények Boldog László Szolgádhoz hasonló pártfogókra és segítôkre találjanak ínségükben.

Pap:	Urunk, Istenünk, hallgasd meg kérésünket és örvendeztesd meg Egyházadat Boldog László Szolgád szenttéavatásával, hogy példaadása és közbenjárása növelje bennünk a Te dicséretedet. Krisztus a mi Urunk által!

Hívek:	Ámen.


Nyisd fel szemeidet és láss... (ének dr. Batthyány-Strattmann László tiszteletére)

1.	,,Nyisd fel szemeidet és láss!'' Így szól az örömhír, az Írás.

Így hívott minket Batthyány herceg. Gyógyított köztünk testet és lelket.

2.	A ,,Fényt'' szolgálta a lelke, csak eszköz volt hozzá a teste.

A szeretetnek himnuszát élte. Égi jutalmát hisszük, elnyerte.

3.	Az ôsi föld hazahívta. Szent Erzsébetként osztogatva.

A szegények orvosa így lett. Látja orcáját az örök fénynek.


A ,,Szegények Orvosának'' napi imája

Imádlak, végtelen Fönség, aki nekem az orvosi hivatást jelölted meg, s megadod ahhoz is a lehetôséget, hogy kórházat tartsak fenn a keresztény testvéri szeretet gyakorlására.

Jöjj Szentlélek, világosíts meg abban, ami hivatásom teljesítéséhez szükséges.

Mennyei Atyám, áldj meg minden hozzám forduló és kórházamban fekvô beteget, add meg végtelen jóságodban lelkünkek az örök életet és az irántad való mérhetetlen szeretet, valamint testi bajaik gyógyulását, amelyhez gyönge erôm segítségét kérik.

A Te mindenhatóságod és szereteted pótolja mindazt, amit én emberi gyöngeségem miatt nem tudok megtenni. Szûzanyám és Szent Erzsébet, kérlek, ti vigyétek kérésemet az Isteni üdvözítô elé.

Dr. Batthyány-Strattmann László


A Szent Kilenced végzése közösségben (szentmise keretében)

Bevezetô ének: ,,Isten hazánkért...'' (SzVU 293.)

Bevezetô és az elsô napi elmélkedés felolvasása. (A továbbiakban a következô nap elmélkedési anyaga.)

Néhány perces csend, a gondolatok átelmélkedésére.

Ének: ,,Nyisd fel szemeidet...'' (Rátkai Ferenc)

Könyörgés

Miatyánk, Üdvözlégy, Dicsôség (közösen)

Utána közvetlenül a szenttéavatásért végzendô ima (lehetôleg közösen imádkozzuk).

Záró könyörgési fohász.

Majd a szentmise az ,,Uram irgalmazz'' énekkel folytatódik.

Egyetemes könyörgés külön erre a szándékra végzendô.

A kilenced alatti napokon minden szentmisében jó lenne ezt az egyetemes könyörgést imádkozni. Még az is ajánlatos, hogy a templokmban a gyertyák közé kihelyezzünk egy virágokkal feldíszített Battyány-képet. A kilenced alatt minden szentmisén égjenek elôtte a gyertyák.


A Pázmány Péter Elektronikus Könyvtár bemutatása
A Pázmány Péter Elektronikus Könyvtár

	Isten hozta a Pázmány Péter Elektronikus Könyvtárban, a magyarnyelvû keresztény irodalom tárházában! A Könyvtár önkéntesek munkájával mindenki számára elektronikus formában terjeszti Isten Igéjét. A Könyvtár bemutatása


A Pázmány Péter Elektronikus Könyvtár bemutatása

Célkitûzés

Állomány

Irányítás, központ

A Könyvtár használata, a könyvek formája

A Könyvtárban található file-ok neve

A file-ok felhasználási módjai

Hogyan lehet a könyvekhez hozzájutni?

A Könyvtár használatának jogi kérdései

Hogyan lehet a Könyvtár gyarapodásához hozzájárulni?

Megkötések a szöveg formájára

Érdeklôdés/Javaslat

Minôség -- állandó javítás

A könyvtár mottója

Célkitûzés

A Pázmány Péter Elektronikus Könyvtár (PPEK) célja az, hogy mindenki számára hozzáférhetôvé tegye a teljes magyarnyelvû katolikus egyházi, lelki irodalmat elektronikus formában. A lelkipásztori munka támogatása mellett elôsegíti az egyházi kutatómunkát, könyvnyomtatást és az írott, magyar keresztény értékek bemutatását, megôrzését, terjesztését. A könyvállomány mindenki számára ingyenesen rendelkezésre áll az Internet hálózaton keresztül. Egyházi intézményeknek és személyeknek postán is elküldjük a kért anyagot.

Állomány

Minden szabadon másolható, szerzôi jogvédelem alá nem esô egyházi és vallási vonatkozású kiadvány része lehet a Könyvtárnak: a Szentírás (többféle fordításban), imakönyvek, énekeskönyvek, kódexek, pápai dokumentumok, katekizmusok, liturgikus könyvek, teológiai munkák, szentbeszéd-gyûjtemények, keresztutak, lelkigyakorlatok, himnuszok, imádságok, litániák, istenes versek és elbeszélések, szertartás-könyvek, lexikonok, stb.

Irányítás, központ

Központ:	St. Stephen's Magyar R.C. Church
	223 Third St., Passaic, NJ 07055, USA
	(Az Egyesült Államok New Jersey államában levô Szent István Magyar Római Katolikus egyházközség)
Levelezés:	Felsôvályi Ákos
	322 Sylvan Road
	Bloomfield, NJ, 07003, USA
	Tel: (973) 338-4736
	Fax: (973) 338-5330
	e-mail: felso@comcast.net
A Könyvtár használata, a könyvek formája

Ebben az elektronikus könyvtárban nincs olvasóterem, hanem a szükséges könyveket ki kell venni (vagyis ,,letölteni''). Letöltés után mindenki a saját számítógépén olvashatja, ill. használhatja fel a szöveget. A hálózaton keresztül böngészni, ill. olvasni drága és lassú. A saját személyi számítógép használata a leggyorsabb és legolcsóbb, a könyv pedig az olvasó birtokában marad. Azoknak, akik nem rendelkeznek Internet-kapcsolattal, postán elküldjük a kért könyveket. Ebbôl a könyvtárból ügy kölcsönözhetünk, hogy nem kell (és nem is lehet) a kikölcsönzött könyveket visszaadni!

	A Könyvtár a kiadványokat kétféle alakban adja közre:
1.	formálatlan szövegként, ami a további feldolgozást (könyvnyomtatás, kutatómunka) teszi lehetôvé szakemberek számára és
2.	a Windows operációs rendszer Súgó (,,Help'') programjának keretében, ami a könnyû olvasást és felhasználást teszi lehetôvé mindenki számára (a szövegek -- külön begépelés nélkül -- egy gombnyomással egy szövegszerkesztô programba vihetôk át, ahol azután szabadon alakíthatók).
A Könyvtárban található file-ok neve

Minden kiadvány négyféle file formában található meg a Könyvtárban: text file (formálatlan változat), help file (,,Súgó'' formátum), sûrített text file és sûrített help file. Ezenkívül minden help file-hoz tartozik egy ikon file.

Minden file nevének (file name) a két utolsó karaktere a verziószám (01 az elsô változaté, 02 a másodiké, stb). A file nevének kiterjesztése (file extension) mutatja a file típusát:

	txt:	text file,
	zpt:	sûrített text file,
	hlp:	help file,
	zph:	sûrített help file és
	ico:	a Help file-hoz tartozó icon file.

Például a Vasárnapi Kalauz címû könyv elsô változatának (,,01'') négy formája: VASKAL01.TXT, VASKAL01.HLP, VASKAL01.ZPT, VASKAL01.ZPH; az ikon file pedig: VASKAL01.ICO.

A sûrítést a legelterjedtebb sûrítô programmal, a PKZIP/PKUNZIP 2.04 DOS változatával végezzük. A sûrítés nagymértékben csökkenti a file nagyságát, így a letöltés/továbbítás sokkal gyorsabb, olcsóbb. A file-t használat elôtt a PKUNZIP program segítségével kell visszaállítani eredeti formájába. (Például a  "PKUNZIP  VASKAL01.ZPH" utasítás visszaállítja az VASKAL01.HLP file-t.)

A file-ok felhasználási módjai

Mivel minden mûvet kétféle formában ad közre a Könyvtár, a következô kétféle felhasználási mód lehetséges.

1. A text file felhasználása

Ez a file formálatlanul tartalmazza az anyagot. A felhasználó betöltheti egy szövegszerkesztô programba, és ott saját ízlése, szükséglete szerint formálhatja. Például ha az anyagot ki akarjuk nyomtatni könyv alakban (feltéve, hogy az szabadon publikálható), akkor ebbôl a text file-ból könnyen  elô tudjuk állítani a nyomdakész változatot.

Vigyázat! A text file minden sora sorvég-karakterrel végzôdik, ezeket elôbb el kell távolítanunk, és csak utána szabad a formálást elkezdenünk.

A szövegben a kezdô idézôjelet két egymást követô vesszô, a felsô idôzôjelet két egymást követô aposztrófa és a gondolatjelet két egymást követô elválasztójel képezi (lásd a szöveg formájára vonatkozó megkötéseket késôbb).

Az egyes fejezeteket csupa egyenlôségjelbôl álló sorok választják el egymástól. A file eleje ezt az ismertetést tartalmazza a Könyvtárról.

Ezt a text file-t felhasználhatjuk szövegelemzésre is, amihez természetesen szükségünk van valamilyen elemzô programra.

2. A,,súgó'' file felhasználása

Ez a file formátum igen egyszerû olvasást, felhasználást tesz lehetôvé a Windows operációs rendszerben megszokott ,,súgó'' programok formájában. (Az ajánlott képernyô felbontás VGA.)

Az elektronikus könyv legnagyobb elônye az, hogy a szöveg elektronikus formában áll az olvasó rendelkezésére. A ,,Másol'' gombbal a teljes fejezet átvihetô a vágóasztalra [Notepad]) és onnan a szokásos módon: ,,Szerkesztés'' és ,,Másol'' [Edit és Paste] paranccsal bármilyen Windows szövegszerkesztôbe. Ugyanezt érjük el a Ctrl+Ins gombok együttes lenyomásával is. Ha nem akarjuk a teljes szöveget átvinni, akkor használjuk a ,,Szerkesztés'' [Edit] majd a ,,Másol'' [Copy] utasítást a program menüjérôl, minek következtében a fejezet teljes szövege megjelenik egy Másolás párbeszéd-panelban. A kijelölt szövegrészt a ,,Másol'' utasítás a vágóasztalra [Notepad] viszi, és onnan az elôbbiek szerint folytathatjuk a munkát.

A programból közvetlenül is nyomtathatunk fejezetenként a ,,File'' és ,,Nyomtat'' [Print] utasítással. A nyomtatott szöveg formája kissé eltérhet a képernyôn láthatótól. A nyomtatott szöveg betûtípusa ,,Arial'', betûmérete 10 pontos. Ha más formátumra, betûtípusra vagy -nagyságra van szükségünk, akkor vigyük elôbb a szöveget a szövegszerkesztô programunkba, ott állítsuk be a kívánt formátumot, és utána nyomtassunk.

	Ahhoz, hogy a ,,súgó'' file-t használni tudjuk, a következôket kell tennünk (a ,,Vasárnapi kalauz'' címû könyvvel mutatjuk be a lépéseket).
1.	A Pázmány Péter Elektronikus Könyvtárból töltsük le a VASKAL01.HLP és a VASKAL01.ICO file-okat a saját gépünk ,,C:\PAZMANY'' nevû alkönyvtárába. (A VASKAL01.HLP helyett letölthetjük a sokkal kisebb VASKAL01.ZPH file-t is, de akkor letöltés után ki kell bontanunk a "PKUNZIP VASKAL01" utasítással.)
2.	Készítsünk egy programindító ikont. A Programkezelôben kattintsunk elôször a ,,Pázmány Péter E-Könyvtár'' nevû programcsoportra. (Ha az még nincs felállítva, akkor hajtsuk végre a fejezet végén leírt ide vonatkozó utasításokat.) Ezután válasszuk a ,,File'', ,,Új'' és ,,Program'' utasításokat a menürôl. A párbeszed-panelban a következôket gépeljük be:
	Megnevezés:	Vasárnapi Kalauz
	Parancssor:	WINHELP C:\PAZMANY\VASKAL01.HLP
	Munkakönyvtár:	C:\PAZMANY
	Ezután kattintsunk az ,,Ikon'' nevû utasításra, és adjuk meg a C:\PAZMANY\VASKAL01.ICO file-t.

Ha ezután rákattintunk az így felállított ikonra, a program elindul, és olvashatjuk a könyvet.

A ,,Pázmány Péter E-Könyvtár'' nevû programcsoport felállítása:

A Programkezelô menüjérôl válasszuk a ,,File'', ,,Új'' és ,,Programcsoport'' utasítást. A párbeszéd-panelban a következôt gépeljük be:

	Megnevezés:	Pázmány Péter E-Könyvtár
Ezután zárjuk be a párbeszéd-panelt.

Hogyan lehet a könyvekhez hozzájutni?

A könyveket bárki elektronikus úton letöltheti a Könyvtárból (lásd a Könyvtár Internet címét) vagy postán megrendelheti (lásd a postai címet). Egyházi intézményeknek és személyeknek ingyen küldjük el a könyveket, mások a rendeléssel együtt 3 dollárt vagy annak megfelelô pénzösszeget küldjenek a lemez- és postaköltség megtérítésére.

A Könyvtár használatának jogi kérdései

Az általános elvek a következôk:

1.	A Könyvtár mindenkinek rendelkezésére áll személyes vagy tudományos használatra. Ha a Könyvtár anyagát publikációban használják fel, akkor kérjük az alábbi hivatkozás használatát:

,,A szöveg eredete a Pázmány Péter Elektronikus Könyvtár -- a magyarnyelvû keresztény irodalom tárháza.''

2.	Egyházi intézmények és személyek kereskedelmi célokra is ingyenesen használhatják a Könyvtár anyagát, csak azt kérjük, hogy a kiadványuk elején helyezzék el az elôbbi utalást. A Könyvtár fenntartja magának azt a jogot, hogy eldöntse: ki és mi minôsül egyházi személynek, ill. intézménynek. Kérjük, keresse meg ez ügyben a Könyvtárat.

3.	Ha a Könyvtár kiadványait nem egyházi intézmény vagy személy kereskedelmi célokra használja fel, akkor az elôbbi utalás feltüntetésén kívül még kérjük a haszon 20%-át a Könyvtár számára átengedni. A befolyt összeget teljes egészében a Könyvtár céljaira használjuk föl.

Elôfordulhat, hogy ezek az elvek bizonyos könyvekre nem vonatkoznak, mert a szerzôi jog nem a Könyvtáré. Az ilyen könyv része az állománynak, lehet olvasni, lelkipásztori munkára felhasználni, de kinyomtatása, -- bármilyan formában --, tilos. Az ilyen jellegû korlátozások minden könyvben külön szerepelnek. (Lásd a könyvek elektronikus változatáról szóló fejezetet!)

Hogyan lehet a Könyvtár gyarapodásához hozzájárulni?

Minden pénzügyi támogatást hálásan köszönünk, és a központi címre kérjük továbbítani. Az anyagi támogatásnál is fontosabb azonban az az önkéntes munka, amellyel állományunkat gyarapíthatjuk.

 Kérünk mindenkit, akinek a magyar katolikus egyház sorsa és az egyetemes magyar kultúra ügye fontos, hogy lehetôségeinek megfelelôen támogassa a Könyvtár munkáját. A munka egyszerû, bárki, -- aki már használt szövegszerkesztô programot --, részt vehet benne.

Hogyan lehet az állomány gyarapításában részt venni?

A munka egyszerûen egy-egy könyv szövegének számítógépbe való bevitelét jelenti. Elôször optikai beolvasással (szkennolással), automatikus úton, egy nyers szöveget készítünk, amit aztán az önkénteseknek ki kell javítaniuk. A munka lépései így a következôk:

1.	Ellenôrizzük, hogy a kiválasztott könyv szabadon másolható-e (nem esik-e szerzôi jogvédelem alá), vagy meg lehet-e kapni a Könyvtár számára a másolás jogát. Ez ügyben vegyük fel a kapcsolatot a Központtal.
2.	Ellenôrizzük, hogy a könyvet még nem kezdte-e el senki begépelni. Ez ügyben is vegyük fel a kapcsolatot a Központtal. A Könyvtár állandóan tájékoztat a begépelés alatt álló munkákról.
3.	A könyvet küldjük el a Központnak, ahol optikai beolvasással elkészítik a nyers szöveget.
4.	A Központ visszaküldi a nyers szöveget egy számítógépes lemezen a könyvvel együtt. A nyers szöveget tetszôleges szövegszerkesztô-formában lehet kérni. Ha az eredeti kiadvány nem alkalmas optikai beolvasásra (rossz minôség, régies betûtípusok stb. miatt), akkor az önkéntesnek kell a nyers szöveget is begépelnie.
5.	Végezzük el a nyers szöveg ellenôrzését és javítását. Ez a munka legidôigényesebb része, és ettôl függ a végleges szöveg helyessége! Kövessük a szöveg formájára vonatkozó megállapodásokat (lásd a következô részt).
6.	A kész szöveget küldjük vissza lemezen a Központnak.
7.	A Könyvtár ezután elkészíti a kívánt file-formákat és a könyvet behelyezi a Könyvtár állományába.
Megkötések a szöveg formájára

Mivel mindenki számára hozzáférhetô módon kell a szövegeket tárolnunk, egyszerûségre törekszünk. Általános szabály az, hogy semmilyen tipográfiai karaktert vagy kódot nem használunk, csak a billentyûzetrôl bevihetô karakterek szerepelhetnek a szövegben. A szöveg készítésekor kérjük a következô megállapodásokat betartani:

1.	Margó: 1 hüvelyk (2.54 cm) bal- és jobboldalt.
2.	Betûtípus: Arial, 10 pontos.
3.	Alsó idézôjel: két vesszô szóköz nélkül,
	felsô idézôjel: két aposztrófa szóköz nélkül,
	gondolatjel: két elválasztójel szóköz nélkül,
	idézôjel idézôjelen belül: aposztrófa (alsó és felsô idézôjelként egyaránt).
4.	Tabulátor karakter megengedett (a tabulátorokat fél hüvelyk, azaz 1.27 cm távolságra kell  egymástól beállítani).
5.	Semmilyan más formálási kód nem megengedett.
6.	Lábjegyzet helyett szögletes zárójelbe kerüljenek a hivatkozások száma (pl. [1]), és a hozzátartozó magyarázatok a file legvégén egymás után, mindegyik új sorban kezdve.
Érdeklôdés/Javaslat

A már meglevô állományról, a készülôfélben levô könyvekrôl, az önkéntes munka lehetôségeirôl és a Könyvtár legújabb híreirôl a következô címeken lehet tájékoztatót kapni:

1. levél:	St. Stephen's Magyar R.C. Church
	223 Third St., Passaic, NJ 07055-7894, USA

2. elektronikus posta (e-mail): felso@comcast.net

3. elektronikus hálózat (World Wide Web):	http://www.communio.hu/ppek vagy
	http://www.piar.hu/pazmany
Minôség -- állandó javítás

A Könyvtár állományának minôségét állandóan javítjuk, újabb és újabb változatokat bocsátunk közre (a file nevének utolsó két karaktere a változat számát jelenti). Kérjük ezért a Könyvtár minden tagját, olvasóját, hogy jelentsen minden felfedezett szöveghibát. A levélben (postai vagy elektronikus levélben egyaránt), közöljük az új, javított sort az ôt megelôzô és követô sorral együtt. Így a szövegkörnyezetben elhelyezve, könnyû lesz a hibát megtalálni és javítani. Miután a file új változata (új verziószámmal) felkerült a Könyvtárba, a régit töröljük.

Kérjük, a könyvekkel és a Könyvtár munkájával kapcsolatos észrevételeit, javaslatait, kritikáját közölje velünk! Segítségét hálásan köszönjük.

A könyvtár mottója egy szentírási idézet

Ha ugyanis az evangéliumot hirdetem, nincs mivel dicsekednem, hiszen ez a kötelességem. Jaj nekem, ha nem hirdetem az evangéliumot! Ha önszántamból teszem, jutalmam lesz, ha nem önszántamból, csak megbízott hivatalnok vagyok. (1Kor 9,16-17)